Rekord en goues vir jong sterreKwena Mojapelo op volle vaart. Foto: Verskaf. Voete van goud is ŉ plaaslike dramareeks uit die 1990’s wat op die avonture van Anrich Herbst en Maurice Carpede se karakters geskoei is. Dit kon egter netsowel die naam van die YouTube-insetsel wees wat hoogtepunte van Kwena Mojapelo en Janelle Kirkpatrick se jongste atletiekprestasies bevat. Want goeiste, dié twee leerders van Midstream College Primêr het vandeesweek omtrent vir jou amok gemaak by die nasionale baan- en veldkampioenskap vir laerskoolatlete wat in Pietermaritzburg aangebied is. Hulle het gesamentlik vyf goue medaljes ingeoes met Mojapelo wat die Suid-Afrikaanse 200 meter-rekord vir o. 13-seuns na 22,85 s verbeter het. Die vorige rekord van 22,96 s is reeds in 2013 opgestel. “Ek was nie té kwaai op my senuwees nie omdat ek goed voorberei het. Ek het egter geweet dinge sou nie maklik wees by ŉ nasionale kampioenskap nie,” het hy laat weet. Mojapelo, wat net soos ŉ wafferse Usain Bolt ook goud in die 100 m-item gesmaak het, is trots op sy merkwaardige prestasies. “Dit beteken nie net baie vir myself nie, maar ook vir my skool, afrigter [Charley Strohmenger] en ouers.” Kirkpatrick moet plek in haar vertoonkas vir drie bykomende goue medaljes kry nadat sy in die verspring- en hekkiesitems vir o. 13-dogters geskitter het. Janelle Kirkpatrick spog met haar medaljes. Foto: Verskaf. “My hart klop maar altyd in my keel voordat ek in my blokke sak, maar ek kry rustigheid wanneer ek diep asemhaal en my gebedjie opstuur,” het sy gesê. Hoewel die pad na die podium nie altyd die maklikste is nie, verdien sy ongetwyfeld ŉ klop op die skouer vir haar uithalervertonings. “Die opoffering was nie altyd vir my lekker nie [sy moes onder meer ŉ netbaltoer kortknip, terwyl sy nie saam met haar maats op die hokkieveld kon wees nie], maar om my doelwitte te bereik maak alles die moeite werd. ” Sy vertel dat haar oefenmaats en afrigter dinge vir haar lekker op die baan maak. “My afrigters, oom Nolan Oberholzer en coach Martin McClintock, het ŉ geweldige groot rol in my uiteindelike prestasie gespeel. Danksy hulle het dit nooit vir my gevoel dat atletiek harde werk is nie!” Sy is ook baie trots om deel van ŉ gedugte Midstream College Primêr-span te wees. “As ons atlete se prestasies iets kan sê van hoe goed ons skool is, sal ek baie bly wees. Die skool bied beslis vir ons al die geleenthede waarvan ons net kan droom.” Kwena Mojapelo (o. 13): 100 m: Eerste met sy tyd van 11,23 sekondes 200 m: Eerste met sy tyd van 22,85 sekondes (ŉ nuwe rekord) Janelle Kirkpatrick (o. 13): 75 m-hekkies: Eerste met haar tyd van 11,10 sekondes 200 m-hekkies: Eerste met haar tyd van 28,34 sekondes Verspring: Eerste met haar afstand van 5,32 meter